SKRIFTLIG FORESPØRGSEL E-2989/02

af Rosa Miguélez Ramos (PSE) til Kommissionen

(23. oktober 2002)

Om: Foranstaltninger til begrænsning af ulykker i fiskeriet

Europa-Parlamentet vedtog den 5. april 2001 en beslutning om sikkerhed og ulykkesårsager i forbindelse med fiskeri(1), hvori det i punkt 10 henstillede, at der indføres passende beviser og praktiske prøver for bedstemænd, maskinfolk og skippere på små fiskerfartøjer i de medlemsstater, som på nuværende tidspunkt ikke kræver duelighedsbeviser for sådanne.

I punkt 11 krævede Europa-Parlamentet, at Fællesskabets og medlemsstaternes standarder udmøntes i praksis, således at der indføres obligatoriske sikkerhedsgrundkurser for alle besætningsmedlemmer på EU-fiskerfartøjer, og det sikres, at der afholdes genopfriskningskurser med regelmæssige mellemrum i de medlemsstater, hvor dette endnu ikke kræves.

I punkt 15 i den ovennævnte beslutning opfordrede EP Kommissionen til at udarbejde strategier, som kan sikre en forbedring af det almindelige uddannelsesniveau inden for fiskerisektoren til gavn for sundhed og sikkerhed, hvad angår såvel fartøjer som arbejdsvilkår, og til at fremskynde harmoniseringen af kvalifikationskravene mellem fiskerisektoren og handelsflåden.

Har Kommissionen truffet nogen foranstaltninger i forbindelse hermed?

Mener Kommissionen ikke, at en forbedring af uddannelsen for fartøjernes besætning og anerkendte uddannelsesbeviser ville bidrage til at begrænse antallet af ulykker i fiskeriet?

(1) EFT C 21 E af 24.1.2002, s. 359.

Svar afgivet på Kommissionens vegne af Anna Diamantopoulou

(4. december 2002)

Kommissionen deler det ærede medlems synspunkt, at en forbedring af uddannelsen for fartøjernes besætning bidrager til at begrænse antallet af arbejdsulykker.

I den forbindelse, og for så vidt angår arbejdstagernes sundhed og sikkerhed på arbejdspladsen, henleder Kommissionen det ærede medlems opmærksomhed på Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(1) og Rådets direktiv 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer (trettende særdirektiv i henhold til artikel 16, stk. 1, i direktiv 89/391/EØF)(2), der indeholder minimumsforskrifter for uddannelse af arbejdstagere og enhver, som skal kunne føre et skib, kaptajnen eller de specielt udpegede arbejdstagere.

Navnlig artikel 9 og 10 i direktiv 93/103/EF foreskriver, hvilke elementer oplæringen i sundhed og sikkerhed om bord på fiskerfartøjer skal omfatte. Denne oplæring skal ajourføres, når ændringer i aktiviteterne om bord kræver det. Bilag III til direktiv 93/103/EF indeholder ligeledes minimumsforskrifter for oplæring i forbindelse med anvendelse af rednings- og overlevelsesudstyr.

Endvidere foreskriver direktiv 92/29/EØF i artikel 5, hvilke foranstaltninger hver enkelt medlemsstat skal træffe i forbindelse med underretning om og uddannelse af arbejdstagere i lægelig bistand om bord på skibe. Bilag V i dette direktiv indeholder generelle retningslinjer for medicinsk uddannelse af kaptajnen og de specielt udpegede arbejdstagere. Uddannelsen skal jævnligt og mindst hvert femte år ajourføres (jf. artikel 5, stk. 3).

(1) EFT L 113 af 30.4.1992.

(2) EFT L 307 af 13.12.1993.